পাকিস্তানের রাস্তায় গান গেয়ে ক্ষীর বিক্রি করছেন ডোনাল্ড ট্রাম্প?

ওয়েব ডেস্ক: পাকিস্তানে (Pakistan) রাস্তার ধারে ক্ষীর বিক্রি করছেন ডোনাল্ড ট্রাম্প (Donald Trump)! সম্প্রতি নেট দুনিয়ায় ছড়িয়ে পড়া একটি ভিডিওকে (Viral Video) ঘিরে এই জল্পনা তৈরি হয়েছে। আসলে পাকিস্তানের শাহিওয়াল শহরের রাস্তায় যে ব্যক্তি খাবার বিক্রি করছেন, তাঁকে একনজরে দেখে মনে হয় যেন মার্কিন (USA) প্রেসিডেন্ট ডোনাল্ড ট্রাম্প নিজেই এসেছেন ক্ষীর বিক্রি করতে। তবে আসলে তিনি সেলিম বাগ্গা (Salim Bagga) । তাঁকে দেখতে মার্কিন প্রেসিডেন্ট ট্রাম্পের মতো। সেই কারণে ৫৩ বছর বয়সী এই ক্ষীর বিক্রেতা এখন আকর্ষণের কেন্দ্রবিন্দু হয়ে উঠেছেন।

জানা গিয়েছে, সেলিমের দোকানে শুধু সুস্বাদু ক্ষীর খেতে নয়, ক্রেতারা আসেন তাঁর সঙ্গে সেলফি তুলতে। কেউ কেউ বলেন, “ট্রাম্প ক্ষীর বিক্রি করতে এসেছেন!” মহম্মদ ইয়াসিন নামে এক ক্রেতা বলেন, “আমরা শুধু ক্ষীর কিনি না, তাঁর গানও শুনি। খুব ভালো গান গাইতে পারেন তিনি।” ইমরান আশরফ নামে আরেক ক্রেতা বলেন, “সেলিমের তৈরি ক্ষীর সত্যিই অনবদ্য। আমরা তাঁর সঙ্গে মজা করি, কথা বলি এবং সেলফি তুলি। বন্ধুদের দেখাই, যেন ডোনাল্ড ট্রাম্পের সঙ্গে সময় কাটিয়েছি।”

আরও পড়ুন: বিতর্কিত মন্তব্য! মেটা কর্ণধারকে তলব করতে পারে নয়াদিল্লি

সেলিম নিজেও এই জনপ্রিয়তায় খুশি। তিনি বলেন, “আমাকে ট্রাম্পের মতো দেখতে বলে লোকজন আমার সঙ্গে ছবি তোলে। এটা আমার খুব ভালো লাগে।” মার্কিন নির্বাচনে ডোনাল্ড ট্রাম্পের জয়ের পর সেলিম বাগ্গা তাঁকে আহ্বান জানিয়ে বলেন, “মিস্টার ট্রাম্প, আপনি নির্বাচনে জয়ী হয়েছেন। এবার দয়া করে এখানে আসুন এবং আমার তৈরি ক্ষীর খান। আপনাকে আমন্ত্রণ জানাই।”

Donald Trump’s lookalike spotted selling Kulfi in Pakistan in a melodious way pic.twitter.com/rMSvYYhILb

— Historic Vids (@historyinmemes) January 1, 2024

প্রসঙ্গত, ২০ জানুয়ারি দ্বিতীয়বারের মতো আমেরিকার প্রেসিডেন্ট পদে শপথ নেবেন ডোনাল্ড ট্রাম্প। তবে তার আগে পাকিস্তানের শাহিওয়ালে ‘ডোনাল্ড ট্রাম্প’ ক্ষীর বিক্রি করছেন! এই মজার ঘটনা এখন সোশ্যাল মিডিয়ায় তুমুল ভাইরাল।